د ننګرهار نمایندګۍ ریاست کې د ننګرهار ولایتی مجمع غونډه تر سره شوه. نن یکشنبه د روان ۱۴۴۵ سپوږمیز کال د صفر المظفر د میاشتې په ۱۰مه نېټه د افغانی سرې میاشتې د ننګرهارنمایندګۍ ریاست د غونډو په تالار کې د ننګرهار ولایتی مجمع غونډه تر سره شوه. د غونډې په پیل کې د افغانی سرې میاشتې د ننګرهار نمایندګۍ ریاست رییس میا نجم الدین هلال د ولایتی مجمع غونډې ټولو ګډونوالو ته ښه راغلاست ووایه او زیاته یې کړه: خوښ یو، چې یو ځل بیا د ننګرهار ولایت له قدرمنو علماو، سپینږو او مشرانو سره د ولایتی مجمع په غونډه کې برخوال یو، ستاسو ټولو قدرمنو څخه ډېره مننه کوو، چې دلته مو تشریف راوړ. د غونډې په جریان کې د افغانی سرې میاشتې د ختیځ زون سیمه ییز ریاست رییس مولوی حیات الله صافی د ننګرهار ولایتی مجمع غونډې ته د خپلې مقدماتی وینا په ترڅ کې وویل: افغانی سره میاشت یوه ملی خیریه ټولنه ده، موږ او تاسې ټول ددې ملی خیریې ټولنې خدمتګاران او غړی یو. نوموړی په خپلو خبرو کې زیاته کړه: د ولایتی مجمع له جوړېدو هدف دا دی، چې په خپلو استعدادنونو سره د افغانی سرې میاشتې سره مرسته وکړو او د ولس او افغانی سرې میاشتې ترمنځ واټن ختم کړو. همدارنګه د افغانی سرې میاشتې د ننګرهار ولایتی غونډه کې له مرکز څخه راغلی د مجامع ولایتی رییس مولوی طیب مبارک د خپلې وینا پر مهال وویل: په قران کریم کې الله تعالی فرمایلی دی، چې په نېکو کارونو کې له یو بل سره مرسته وکړئ او د بدیو په کارونو کې د یو بل مرسته مه کوئ. په ټولو ولایتونو کې د ولایتی مجمع له جوړېدو څخه د افغانی سرې میاشتې موخه همدا ده، تر څو د ولایت علماء، سپین ږیری او مشرانو د افغانی سرې میاشتې سره د خیر په کارونو کې مرسته وکړی، د نیمګړتیا په صورت کې یې تېروتنې ور په ګوته کړی او د ولس او ددې خیریې ټولنې ترمنځ موجود واټن ختم کړی. د ننګرهار ولایتی مجمع مسول مولوی محمد ظاهر شاه په خپلو خبرو کې د شورا او مشورې په ارزښت وینا وکړه او ویې ویل: مشوره او شورا په اسلام کې ډېر لوی ارزښت لری، تر دې چې الله خپل ګران او محبوب پیغمبر ته فرمایی، چې ته له خپلو ملګرو سره مشوره کوه. له دې نه دا معلومه شوه، چې موږ او تاسې باید یو بل ته د خیر مشورې وکړو او خپل ټول کارونه د شورا او مشورې په اساس پر مخ بوځوو. په دې ولایتی مجمع غونډه کې د ولایتی مجمع منشی عباد مومند هم د ولایتی مجمع د غړیو د مسولیت په اړه وینا وکړه او ددې مجمع ټول غړی یې یو ځل بیا خپلو مسولیتونو ته را وبلل. د غونډې په پای کې د ولایتی مجمع مالی مسول ډاکتر محمد اصف حنیفی د دې غونډې ارزونه وکړه او ددې ټول غونډو جوړول یې د افغانی سرې میاشتې او ولس ترمنځ د لاټینګښت لامل وبللو. د یادولو وړ ده، چې په غونډه کې د یو شمېر غړیو وړاندیزونه واورېدل شول او د افغانی سرې میاشتې د ختیځ زون سیمه ییز رییس مولوی حیات الله صافی او د ننګرهار نمایندګۍ رییس میا نجم الدین هلال له لوری ورته د حل او هر ډول مرستې ډاډ ور کړل شو. 08:09 PM د ا.س.م د ننګرهار نشرات 08:10 PM 08:11 PM 08:11 PM